Id-Deċiżjoni tal-kunsill
tat-22 ta' Lulju 2002
dwar il-konklużjoni mill-Komunità Ewropea dwar il-Konvenzjoni tal-Ħarsien u l-Amministrazzjoni ta' Risorsi tas-Sajd fix-Xlokk ta' l-Oċean Atlantiku
(2002/738/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 flimkien ma' l-ewwel sentenza ta' l-ewwel sottoparagrafu ta' l-Artikolu 300(2) u l-ewwel sentenza ta' l-ewwel sottoparagrafu ta' l-Artikolu 300(3) tat-Trattat,
Wara li kkunsidra l-proposta mressqa mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi:
(1) Il-Komunità hi kompetenti li tieħu miżuri għall-ħarsien u l-amministrazzjoni tar-riżorsi tas-sajd u li tiftiehem ma' pajjiżi oħra u organizzazzjonijiet internazzjonali.
(2) Il-Komunità hi parti kontraenti għall-Konvenzjoni tan-Nazzjonijiet Uniti dwar il-Ligi tal-Baħar, li teħtieġ li l-membri kollha tal-Komunità internazzjonali jikkoperaw fil-ħarsien u l-amministrazzjoni tar-riżorsi biologiċi tal-baħar.
(3) Il-Komunità ffirmat l-Patt dwar l-implimentazzjoni tad-disposizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar ta' l-10 ta' Diċembru 1982 rigward il-Ħarsien u l-Amministrazzjoni tal-ħażniet ta' ħut trans-żonali u tal-ħażniet ta' ħut migratorji ħafna [3] imma għad trid tkompli l-proċess tar-ratifika.
(4) Il-Komunità ħadet sehem attiv fil-proċess, li beda fl-1997, biex tinħoloq Konvenzjoni dwar il-Ħarsien u l-Amministrazzjoni tar-Riżorsi tas-Sajd fix-Xlokk ta' l-Oċean Atlantiku, flimkien ma' Stati kostali u partijiet oħrajn interessati. Hi ffirrnat din il-Konvenzjoni fil-konferenza diplomatika f'Windhoek, in-Namibja, fl-20 ta' April 2001, b'mod konformi mad-deċiżjoni tal-Kunsill li għandha dan l-għan [4].
(5) Is-sajjieda tal-Komunità joperaw fiż-żona tal-Konvenzjoni. Għalhekk huwa fl-interess tal-Komunità li ssir membru sħiħ fl-organizzazzjoni reġjonali tas-Sajd li għandha tkun stabbilita taħt din il-Konvenzjoni. Il-Komunità għalhekk għandha tapprova din il-Konvenzjoni,
IDDEĊIEDA DAN LI ĠEJ:
Artikolu 1
Il-Konvenzjoni dwar il-Ħarsien u l-Amministrazzjoni tar-Riżorsi tas-Sajd fix-Xlokk ta' l-Oċean Atlantiku hi hawnhekk approvata f'isem il-Komunità Ewropea.
It-test tal-Konvenzjoni hu anness ma' din id-Deċiżjoni.
Artikolu 2
Il-President tal-Kunsill hu hawnhekk awtorizzat li jinnomina persuni bil-poter li jiddepożitaw l-istrument ta' l-approvazzjoni mad-Direttorat-Ġenerali ta' l-Organizzazzjoni ta' l-Ikel u l-Agrikoltura tan-Nazzjonijiet Uniti b'mod konformi ma' l-Artikolu 25(2) tal-Konvenzjoni.
Magħmul fi Brussel, fit-22 ta' Lulju 2002.